Ручаёк  
*Паўлюк Прануза*

Нядаўна снег бялеў, іскрыўся,

Мільгалі лыжы і канькі,

Ды ручаёк тут нарадзіўся —

Маленькі, кволенькі такі.

Вясне і сонцу дзеці рады,

Глядзяць на стужку-ручаёк.

Мікола кажа: — Гэй, рабяты,

Я затрымаю, каб не ўцёк.

Пад смех і жарты праз хвіліну

Хлапечай спрытнаю рукой

Пясок зграбае для плаціны

I ручаю гаворыць: — Стой!

А ручаёк і не зважае

На перашкоду і далей

Сабе дарогу прабівае,

Звініць, булькоча весялей.

Бяжыць наперад і наперад.

Вось у лагчыну збег з гары,

Нясе караблікі з паперы,

Чаўны з сасновае кары.

Дужэйшым робіцца, віецца

Між вольх і маладых ракіт.

Маленькім, кволенькім здаецца,

Але праб'ецца да ракі.

1978 г.